የለቡ አቃቂ አይቲ ፓርክ መንገድ ተመረቀ
 የመሰረተ ልማት ስራዎች ተጠናክረው እንደሚቀጥሉ ጠቅላይ ሚኒስትር ሃይለማርያም ደሳለኝ ገለጹ ።ጠቅላይ ሚኒስትሩ የለቡ አቃቂ አይቲ ፓርክ የመንገድ ፕሮጀክትን ሐምሌ 30/ 2008 ዓመተ ምህረት መርቀዋል፡፡የለቡ አቃቂ ጎሮ የመንገድ ፕሮጀክት ከተያዘለት ጊዜ ቀደም ብሎ መጠናቀቁን የገለጹት ጠቅላይ ሚኒስትሩ፤ ከዚህም የሃገር ውስጥ ተቋራጮች በርካታ ልምዶችን መውሰድ እንዳለባቸው አስገንዝበዋል።የአዲስ አዳማ የፍጥነት መንገድን ከአዲስ አበባ ጋር በሁለት አቅጣጫ የሚያገናኙት መንገዶች የአቃቂ አይ ቲ ፓርክ (ጎሮ) 14 ነጥብ 5 ኪሎ ሜትር እና የአቃቂ ለቡ 13 ነጥብ 6 በድምሩ 28 ነጥብ 1 ኪ.ሜ ርዝመት ያላቸው ሲሆን ባለፈው ግንቦት ወር ተጠናቀው ለአገልግሎት ክፍት መሆኑ ተመልክቷል ።በዘመናዊ መልኩ በአስፋልት ኮንክሪት የተገነቡት መንገዶቹ ከ4 ነጥብ 6 ቢሊየን ብር በላይ ወጪ የተደረገባቸው መሆኑን ተገልጿል ።ከወጪው 75 በመቶው ከቻይና ኤግዚም ባንክ በተገኘ ብድር፤ ቀሪው ደግሞ በመንግስት መሸፈኑን ተጠቁሟል ።ግንባታውን ያከናወነው ሲ ሲ ሲ ሲ የተሰኘው የቻይና ተቋራጭ ሲሆን፤ የማማከርና የቁጥጥር ሥራውን ደግሞ ቤጂንግ ኤክስፕረስ ዌይ ማከናወኑን ነው የተገለጸው ።28 ሜትር የጎን ስፋት ያላቸው መንገዶቹ በአንድ ጊዜ በግራና ቀኝ ስድስት ተሽከርካሪዎችን ያስተናግዳሉ ተብሏል ።የትራንስፖርት መሰረተ ልማት ወሳኝ በመሆኑ አሁንም ከሃገሪቱ በጀት ሰፊውን ድርሻ ይወስዳል ነው ያሉት አቶ ሀይለማሪያም።ከዚህ ጎን ለጎንም የተቋራጮችንና የአማካሪዎችን አቅም የማጎልበት ስራም በመንግስት ትኩረት ተሰጥቶት ይሰራል ብለዋል።ተቋራጮች የውስጥ አቅማቸውን በማሳደግ ተወዳዳሪነታቸውን እንዲያሳድጉ እና የሚሰጧቸውን ፕሮጀክቶች በጊዜ አጠናቀው እንዲያስረክቡም ጠይቀዋል።የመንገዶቹ መገንባት በአቃቂ-ቃሊቲ መንገድ ላይ ያለውን የትራፊክ መጨናነቅ እንደሚያቃልለው ይጠበቃል-(ኤፍ.ቢ.ሲ)።